Document ID: 32003L0113

Komisijas Direktīva 2003/113/EK
(2003. gada 3. decembris),
ar kuru groza pielikumus Padomes Direktīvām 86/362/EEK, 86/363/EEK un 90/642/EEK par konkrētu pesticīdu atlieku maksimālo pieļaujamo daudzumu noteikšanu attiecīgi labībā un uz tās, dzīvnieku izcelsmes pārtikas produktos un uz tiem, kā arī konkrētos augu izcelsmes produktos un uz tiem, ieskaitot augļus un dārzeņus
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1986. gada 24. jūlija Direktīvu 86/362/EEK par pesticīdu atlieku maksimālo pieļaujamo daudzumu noteikšanu labībā un uz tās1, kurā jaunākie grozījumi izdarīti ar Komisijas Direktīvu 2003/62/EK [1], un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par pesticīdu atlieku maksimālo pieļaujamo daudzumu noteikšanu dzīvnieku izcelsmes pārtikas produktos un uz tiem [2], kurā jaunākie grozījumi izdarīti ar Komisijas Direktīvu 2003/60/EK [3], un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimālo pieļaujamo daudzumu noteikšanu konkrētos augu izcelsmes produktos un uz tiem, ieskaitot augļus un dārzeņus [4], kurā jaunākie grozījumi izdarīti ar Komisijas Direktīvu 2003/69/EK [5], un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [6], kurā jaunākie grozījumi izdarīti ar Komisijas Direktīvu 2003/84/EK [7], un jo īpaši tās 4. panta 1. punkta f) apakšpunktu,
tā kā:
(1) Ar Komisijas Direktīvu 2003/31/EK [8] esošās aktīvās vielas - 2,4-DB, linuronu un pendimetalīnu - iekļāva Direktīvas 91/414/EEK I pielikumā.
(2) Ar Komisijas Direktīvu 2003/23/EK [9] jaunās aktīvās vielas - imazamoku, oksasulfuronu, etoksisulfuronu, foramsulfuronu, oksadiargilu un ciazofamīdu - iekļāva Direktīvas 91/414/EEK I pielikumā.
(3) Minētās aktīvās vielas iekļāva Direktīvas 91/414/EEK I pielikumā, pamatojoties uz tās informācijas izvērtējumu, kura iesniegta attiecībā uz ierosināto lietojumu. Dažas dalībvalstis iesniedza informāciju par šo lietojumu saskaņā ar Direktīvas 91/414/EEK 4. panta 1. punkta f) apakšpunktu. Pieejamā informācija tiek pārskatīta, un tā ir pietiekama, lai noteiktu konkrētus atlieku maksimālos pieļaujamos daudzumus (MRL).
(4) Ja nav noteikts Kopienas MRL vai pagaidu MRL, dalībvalstis augu aizsardzības līdzekļus, kuros ir šādas aktīvās vielas, var apstiprināt tikai tad, ja tās saskaņā ar Direktīvas 91/414/EEK 4. panta 1. punkta f) apakšpunktu ir noteikušas valsts pagaidu MRL.
(5) Tehniskos un zinātniskos novērtējumus par šo aktīvo vielu iekļaušanu Direktīvas 91/414/EEK I pielikumā pabeidza Komisijas pārskata ziņojumu veidā. Novērtējuma ziņojumi par minētajām vielām tika pabeigti datumos, kuri noteikti Komisijas direktīvās, uz kurām ir atsauces 1) un 2) apsvērumā. Šajos ziņojumos attiecīgajām vielām noteica pieļaujamo dienas devu (PDD) un attiecīgā gadījumā - akūto standartdevu (ASD). To, kā ar attiecīgo aktīvo vielu apstrādāti pārtikas produkti ietekmē patērētājus, novērtēja saskaņā ar Kopienas procedūrām. Tika ņemtas vērā arī Pasaules Veselības organizācijas publicētās pamatnostādnes [10] un Augu zinātniskās komitejas Atzinums par izmantotajām metodēm12. Tika secināts, ka ieteiktie maksimālie pieļaujamie daudzumi neizraisa minēto PDD vai ASD pārsniegšanu.
(6) Lai nodrošinātu, ka patērētājus atbilstoši aizsargā no to atlieku iedarbības, kas rodas no neatļautas augu aizsardzības līdzekļu lietošanas, attiecīgajām produkta un pesticīda kombinācijām jānosaka pagaidu MRL, kas atbilst analītiskās noteikšanas zemākajai robežai.
(7) Šādu pagaidu MRL noteikšana Kopienā neliedz dalībvalstīm noteikt pagaidu MRL vielām, uz kurām attiecas šī direktīva, saskaņā ar Direktīvas 91/414/EEK 4. panta 1. punkta f) apakšpunktu un VI pielikumu. Uzskata, ka četru gadu laikposms ir pietiekams, lai atļautu attiecīgās aktīvās vielas turpmāku izmantošanu. Pēc tam pagaidu MRL jākļūst par galīgo.
(8) Tādēļ visas pesticīdu atliekas, kas rodas no minēto augu aizsardzības līdzekļu izmantošanas, jāiekļauj Padomes Direktīvu 86/362/EEK, 86/363/EEK un 90/642/EEK pielikumos, lai varētu pienācīgi uzraudzīt un kontrolēt to lietojumu aizliegumu, kā arī lai aizsargātu patērētāju. Tāpēc attiecīgi jāgroza Direktīvu 86/362/EEK, 86/363/EEK un 90/642/EEK pielikumi.
(9) Šī direktīva ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 86/362/EEK II pielikuma A daļai pievieno šīs direktīvas I pielikumā norādītos maksimālos pieļaujamos pesticīdu atlieku daudzumus 2,4-DB, linuronam, pendimetalīnam, imazamoksam, oksasulfuronam, etoksisulfuronam, foramsulfuronam, oksadiargilam un ciazofamīdam.
2. pants
Direktīvas 86/363/EEK IIA pielikumam pievieno šīs direktīvas II pielikumā norādītos maksimālos pieļaujamos pesticīdu atlieku daudzumus pendimetalīnam. Direktīvas 86/363/EEK IIB pielikumam pievieno šīs direktīvas III pielikumā norādītos maksimālos pieļaujamos pesticīdu atlieku daudzumus 2,4-DB un oksasulfuronam.
3. pants
Direktīvas 90/642/EEK II pielikumam pievieno šīs direktīvas IV pielikumā norādītos maksimālos pieļaujamos pesticīdu atlieku daudzumus 2,4-DB, linuronam, pendimetalīnam, imazamoksam, oksasulfuronam, etoksisulfuronam, foramsulfuronam, oksadiargilam un ciazofamīdam.
4. pants
Vēlākais sešus mēnešus pēc šīs direktīvas publicēšanas Eiropas Savienības Oficiālajā Vēstnesī dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.
Tās piemēro šos noteikumus no 2005. gada 4. jūnija.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
5. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
6. pants
Šī direktīva ir adresēta dalībvalstīm.
Briselē, 2003. gada 3. decembrī

Labels: 17
20
0
3
6